ROZHODNUTIE KOMISIE
z 30. apríla 2008
o schválení účtovných závierok platobných agentúr Litvy a Slovenska, ktoré sa týkajú výdavkov v oblasti opatrení na rozvoj vidieka financovaných zo Záručnej sekcie Európskeho poľnohospodárskeho usmerňovacieho a záručného fondu (EPUZF) za rozpočtový rok 2006
[oznámené pod číslom K(2008) 1713]
(Iba znenie v litovskom a slovenskom jazyku je autentické)
(2008/398/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1258/1999 zo 17. mája 1999 o financovaní Spoločnej poľnohospodárskej politiky (1), a najmä na jeho článok 7 ods. 3,
po porade s výborom fondu,
keďže:
(1)
V rozhodnutí Komisie 2007/325/ES (2) sa za rozpočtový rok 2006 schvaľujú účtovné závierky všetkých platobných agentúr s výnimkou litovskej platobnej agentúry „NMA“ a slovenskej platobnej agentúry „APA“.
(2)
Na základe nových informácií a dodatočných kontrol môže teraz Komisia rozhodnúť o úplnosti, presnosti a vecnej správnosti účtovných závierok v súvislosti s výdavkami v oblasti opatrení na rozvoj vidieka, ktoré predložili litovská platobná agentúra NMA a slovenská platobná agentúra APA.
(3)
V súlade s článkom 7 ods. 3 druhým pododsekom nariadenia (ES) č. 1258/1999 a článkom 7 ods. 1 nariadenia Komisie (ES) č. 1663/95 (3) nie sú týmto rozhodnutím dotknuté rozhodnutia následne prijaté Komisiou, ktorými sa z financovania Spoločenstva vylučujú výdavky, ktoré neboli vynaložené v súlade s pravidlami Spoločenstva,
PRIJALA TOTO ROZHODNUTIE:
Článok 1
Účtovné závierky litovskej platobnej agentúry NMA a slovenskej platobnej agentúry APA, ktoré sa týkajú výdavkov v oblasti opatrení na rozvoj vidieka financovaných zo záručnej sekcie Európskeho poľnohospodárskeho usmerňovacieho a záručného fondu (EPUZF) za rozpočtový rok 2006, sa týmto schvaľujú.
Sumy, ktoré sú vymáhateľné od každého členského štátu alebo splatné každému členskému štátu v súlade s týmto rozhodnutím v oblasti opatrení na rozvoj vidieka uplatniteľných v Litve a na Slovensku, sa stanovujú v prílohe I a prílohe II.
Článok 2
Toto rozhodnutie je určené Litovskej republike a Slovenskej republike.
V Bruseli 30. apríla 2008